АҞӘА, ԥхынгәы 16 – Sputnik, Сариа Кәарцхьиаԥҳа. АУН "Амшынеиқәафымцамч" Тҟәарчалтәи аҟәша аиҳабы Вахтанг Харчлаа иусура дамхуп, абри атәы Sputnik акорреспонеднт илзеиҭарҳәеит аусбарҭаҟны.
Харчлаа "Амшынеиқәафымцамч" Тҟәарчалтәи аҟәша аиҳабыс даҭан нанҳәамза 2020 шықәсазы.
Ԥхынгәы 15 рзы аилак аиҳабы Михаил Логәуа иусԥҟа инақәыршәаны Тҟәарчалтәи аҟәша аиҳабы инапынҵақәа наигӡалоит Герман Каҷараа.
Ашәахьа ԥхынгәы 12 рзы Аслан Бжьаниа "Амшынеиқәафымцамч" аиҳабы адҵа ииҭеит Тҟәарчалтәи РЕС анапхгаҩы имаҵура дамихырц, избанзар аҵыхәтәантәи аамҭазы уа иаарԥшын амаинингқәа 600 инареиҳаны.
Бжьаниа иара убас ахада иусбарҭа аиҳабы Алхас Кәыҵниеи аԥыза-министр Александр Анқәаби адҵа риҭеит амчыбжь нҵәаанӡа изакәанымкәа амаининг ахархәара азҵаарақәа ирызку аилацәажәара мҩаԥыргарц, хаҭала ахара зду рыӡбахә рҳәарц.
Иара убас шәаԥхьар ҟалоит: